CELEX: 32021H0801
Language: mt
Date: 2021-05-18 00:00:00
Title: Rakkomandazzjoni tal-Kummissjoni (UE) 2021/801 tat-18 ta’ Mejju 2021 dwar it-trattament tat-taxxa tat-telf matul il-kriżi tal-COVID-19

20.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 179/10
            
         
      RAKKOMANDAZZJONI TAL-KUMMISSJONI (UE) 2021/801
      tat-18 ta’ Mejju 2021
      dwar it-trattament tat-taxxa tat-telf matul il-kriżi tal-COVID-19
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 292 tiegħu,
      Billi:
      
                  (1)
               
               
                  It-tifqigħa tal-COVID-19 wasslet għal azzjoni bla preċedent fil-livell nazzjonali u dak tal-Unjoni biex tappoġġa l-ekonomija tal-UE u tiffaċilita l-irkupru tagħha. Il-maġġoranza tal-miżuri ta’ rispons għall-kriżijiet fuq perjodu qasir ifittxu li jiżguraw li n-negozji jkollhom biżżejjed fluss ta’ flus.
               
            
                  (2)
               
               
                  B’mod partikolari, l-intrapriżi żgħar u medji (SMEs) (1) intlaqtu ħażin mill-miżuri tas-saħħa pubblika peress li huma anqas kapaċi jassorbu jew jiffinanzjaw telf minn kumpaniji akbar. L-SMEs huma wkoll aktar probabbli li joperaw f’setturi tan-negozju li kellhom jagħlqu minħabba miżuri tas-saħħa pubblika bħal lukandi, ristoranti, kafetteriji u ħwienet tax-xorb.
               
            
                  (3)
               
               
                  Ħafna ġuriżdizzjonijiet aġixxew malajr biex itaffu l-piż immedjat tat-taxxa fuq in-negozji b’miżuri ta’ appoġġ xierqa, parti konsiderevoli minnhom kienet soġġetta għar-regoli tal-Unjoni dwar l-għajnuna mill-Istat, b’mod partikolari l-Qafas il-ġdid Temporanju għall-miżuri ta’ għajnuna mill-Istat (2). Filwaqt li l-aktar tip komuni ta’ miżura tat-taxxa biex jissaħħaħ il-fluss tal-flus tan-negozju kien id-differiment tal-ħlasijiet tat-taxxa, il-bidliet fid-dispożizzjonijiet dwar it-tpaċija tat-telf kienu wkoll għodda importanti tal-politika tat-taxxa.
               
            
                  (4)
               
               
                  L-Istati Membri normalment jippermettu tliet modi ta’ kif jiġi ttrattat it-telf għal finijiet tat-taxxa. It-telf normalment jista’ (a) jintuża fil-perjodu kontabilistiku kurrenti li matulu jseħħ sabiex l-ebda taxxa ma tkun dovuta f’dak il-perjodu. Barra minn hekk, it-telf eċċessiv jista’ jkun: (b) riportat u mqabbel mal-profitti futuri disponibbli li jmiss biex titnaqqas l-obbligazzjoni tat-taxxa; jew, f’xi Stati Membri, (c) ittrasferit lura u mqabbel mal-profitti totali fis-sena tat-taxxa preċedenti jew sa numru ta’ snin preċedenti biex jiġġenera rifużjoni ta’ taxxa mħallsa qabel.
               
            
                  (5)
               
               
                  Bħala miżura politika, it-telf riportat huwa anqas utli biex jgħin immedjatament lin-negozji f’diffikultà minħabba li l-kontribwent jikseb il-benefiċċju tal-likwidità biss meta dawn jerġgħu jkunu profittabbli u soġġetti għat-taxxa. It-telf mis-snin preċedenti jista’ jintuża fil-perjodu kontabilistiku kurrenti iżda dan ma jilliberax il-likwidità sakemm kontribwent ma jkunx qed jagħmel profitt. It-trasferiment lura tat-telf huwa ħafna aktar siewi għan-negozji affettwati mill-kriżi minħabba li jirriżulta f’rifużjoni tat-taxxi mħallsa fis-snin tat-taxxa preċedenti u jipprovdi likwidità addizzjonali lill-kumpaniji. B’mod partikolari, dan ikun ta’ benefiċċju għall-SMEs.
               
            
                  (6)
               
               
                  It-trasferiment lura tat-telf għandu l-vantaġġ li jibbenefika biss lin-negozji li kienu profittabbli fis-snin ta’ qabel il-pandemija, li jfisser li dan jappoġġa negozji b’saħħithom bħala kwistjoni ta’ prinċipju. Fil-prattika, huma biss in-negozji li kienu qed jagħmlu profitt u li kienu jħallsu t-taxxi fis-snin ta’ qabel l-2020 li se jkunu jistgħu jpaċu għat-telf tagħhom tal-2020 u l-2021 kontra dawk it-taxxi. Dan jiżgura li l-miżura tkun immirata lejn negozji li qed ibatu b’riżultat dirett tal-pandemija u li l-flus pubbliċi ma jintefqux biex jgħinu lin-negozji privati li qed ifallu għal raġunijiet mhux relatati mal-kriżi.
               
            
                  (7)
               
               
                  Biex tiġi żgurata miżura mmirata, jenħtieġ li l-Istati Membri li jiddeċiedu li jippermettu t-trasferiment lura għal aktar minn sena, jillimitaw dan għal negozji li ma kinux qed jagħmlu telf fis-snin preċedenti. Għalhekk, jekk trasferiment lura tat-telf ikun permess għal sentejn jew tliet snin, jenħtieġ li dan ikun għal negozji li ma kinux qed jagħmlu telf fl-2019, l-2018 jew l-2017.
               
            
                  (8)
               
               
                  Il-kost ta’ dawn il-miżuri huwa prinċipalment kwistjoni ta’ żmien: in-negozji jieħdu l-flus issa li l-aktar għandhom bżonnhom b’mod urġenti, u ma għandhomx għalfejn jistennew sakemm ikunu jistgħu jużaw it-telf tagħhom kontra l-obbligazzjoni tat-taxxa futura. L-Istati Membri se jirrinunzjaw għad-dħul mit-taxxa issa, iżda fil-futur se jirċievu dħul mit-taxxa minn negozji li baqgħu għaddejjin u li se jirritornaw għall-profittabbiltà. Barra minn hekk, l-użu tat-trasferiment lura tat-telf inaqqas ir-riporti tat-telf eżistenti f’perjodi futuri, li jkompli jtaffi l-impatt fuq id-dħul mit-taxxa.
               
            
                  (9)
               
               
                  Uħud mill-Istati Membri diġà introduċew jew ħabbru miżuri li jippermettu t-trasferiment lura tat-telf għas-sena tat-taxxa 2020, li jippermettu lill-kontribwenti jittrasferixxu lura t-telf tat-taxxa tagħhom tal-2020 kontra l-profitti miksuba fis-snin fiskali preċedenti.
               
            
                  (10)
               
               
                  Madankollu, l-Istati Membri jużaw regoli diverġenti għat-trattament tat-telf, li spiss joħloq kundizzjonijiet mhux ekwi.
               
            
                  (11)
               
               
                  Din ir-rakkomandazzjoni lill-Istati Membri dwar it-trattament domestiku tat-telf, abbażi tal-aħjar prattika, tista’ tgħin biex ikun hemm kundizzjonijiet ekwi għall-kumpaniji madwar l-Unjoni.
               
            
                  (12)
               
               
                  Jenħtieġ li din ir-rakkomandazzjoni tapplika għas-snin fiskali 2020 u 2021, sabiex tgħin lin-negozji matul il-kriżi tal-COVID-19.
               
            
                  (13)
               
               
                  Jenħtieġ li l-Istati Membri jippermettu t-trasferiment lura tat-telf għan-negozji, mill-inqas, għas-sena fiskali preċedenti, jiġifieri sal-2019. Madankollu, sabiex il-kontribwenti jkunu jistgħu jużaw l-ammont sħiħ tat-telf tagħhom kontra t-taxxi mħallsa qabel, l-Istati Membri jistgħu jestendu t-trasferiment lura għat-tliet snin preċedenti, jiġifieri sal-2017. Il-kumpaniji ta’ daqs iżgħar bi profitti aktar baxxi jistgħu jibbenefikaw b’mod partikolari minn dan il-perjodu estiż ta’ trasferiment lura għal tliet snin.
               
            
                  (14)
               
               
                  Jenħtieġ li din il-miżura tkun limitata biex tevita l-impatti eċċessivi fuq il-baġits nazzjonali. Limitu ta’ EUR 3 miljun, għal kull sena fiskali li tagħmel telf, jipprovdi appoġġ siewi b’mod partikolari għal kumpaniji iżgħar, filwaqt li jiżgura wkoll li l-kontribwenti kollha jibbenefikaw sa ċertu punt.
               
            
                  (15)
               
               
                  Il-Kummissjoni tfakkar li meta l-Istati Membri jintroduċu miżuri li jissodisfaw il-kundizzjonijiet biex jikkostitwixxu għajnuna mill-Istat li mhijiex eżentata mill-obbligu ta’ notifika, huma jridu jinnotifikaw lill-Kummissjoni b’tali miżuri f’konformità mal-proċeduri ġeneralment applikabbli għall-għajnuna mill-Istat,
               
            ADOTTAT DIN IR-RAKKOMANDAZZJONI
      1.   SUĠĠETT U KAMP TA’ APPLIKAZZJONI
      
      Bil-għan li jibbenefikaw in-negozji fid-dawl tas-sitwazzjoni ekonomika kkawżata mill-pandemija tal-COVID-19, din ir-Rakkomandazzjoni tistabbilixxi approċċ koordinat għat-trattament tat-telf għan-negozji mġarrba fis-snin fiskali 2020 u 2021.
      2.   IT-TRATTAMENT TAT-TAXXA TAT-TELF
      
      Minħabba ċ-ċirkostanzi ekonomiċi eċċezzjonali fis-snin 2020 u 2021, bħala riżultat tal-pandemija tal-COVID-19, jenħtieġ li l-Istati Membri jippermettu t-trasferiment lura tat-telf għan-negozji, mill-inqas, għas-sena fiskali preċedenti, jiġifieri mill-inqas l-2019.
      L-Istati Membri jistgħu jestendu dak il-perjodu biex jippermettu t-trasferiment lura tat-telf għat-tliet snin preċedenti, b’hekk il-kumpaniji jkunu jistgħu jpaċu t-telf tagħhom għas-snin fiskali 2020 u 2021 kontra l-profitti diġà ntaxxati fis-snin fiskali 2019, 2018 u 2017.
      Jenħtieġ li l-Istati Membri jippermettu lin-negozji jitolbu immedjatament it-trasferiment lura tat-telf li huma jistmaw li jġarrbu fis-sena fiskali 2021, mingħajr il-ħtieġa li jistennew sa tmiem is-sena.
      3.   LIMITAZZJONIJIET
      
      Sabiex jiġi limitat l-impatt fuq il-baġits nazzjonali, jenħtieġ li l-Istati Membri jillimitaw l-ammont ta’ telf li għandu jiġi ttrasferit lura. Jenħtieġ li EUR 3 miljun, għal kull sena fiskali li tagħmel telf, ikun l-ammont massimu għat-trasferiment lura tat-telf.
      Jekk l-Istati Membri jippermettu t-trasferiment lura tat-telf sal-2017, jenħtieġ li n-negozji eliġibbli ma jkunux ġarrbu telf fl-ebda waħda mis-snin fiskali 2019, 2018 u 2017.
      4.   SEGWITU
      
      L-Istati Membri huma mitluba jinfurmaw lill-Kummissjoni dwar il-miżuri meħuda b’segwitu għal din ir-Rakkomandazzjoni, kif ukoll dwar kwalunkwe bidla li ssir lil tali miżuri.
      L-Istati Membri huma mistiedna jiddiskutu mal-Kummissjoni l-pjanijiet tagħhom biex jipprovdu trasferiment lura tat-telf għan-negozji.
      5.   DESTINATARJI
      
      Din ir-rakkomandazzjoni hija indirizzata lill-Istati Membri.
      
         Magħmul fi Brussell, it-18 ta’ Mejju 2021.
         
            
               Għall-Kummissjoni
            
            Paolo GENTILONI
            
               Membru tal-Kummissjoni
            
         
      
      
         (1)  Għal definizzjoni ta’ SME, ara r-Rakkomandazzjoni tal-Kummissjoni 2003/361/KE tas-6 ta’ Mejju 2003 dwar id-definizzjoni tal-intrapriżi mikro, żgħar u ta’ daqs medju (ĠU L 124, 20.5.2003, p. 36).
      
         (2)  Il-Komunikazzjoni tal-Kummissjoni — Qafas Temporanju għal miżuri ta’ għajnuna mill-Istat biex jingħata sostenn lil-ekonomija matul it-tifqigħa preżenti tal-COVID-19 (ĠU C 91 I, 20.3.2020, p. 1), kif emendata bil-Komunikazzjonijiet tal-Kummissjoni C(2020) 2215 (ĠU C 112 I, 4.4.2020, p. 1), C(2020) 3156 (ĠU C 164, 13.5.2020, p. 3), C(2020) 4509 (ĠU C 218, 2.7.2020, p. 3), C(2020) 7127 (ĠU C 340, 13.10.2020, p. 1) u C(2021) 564 (ĠU C 34, 1.2.2021, p. 6).